Mikkel Bjørn (DF), 2024-06-04:
Ja, det kan jeg bekræfte.
Tak for det.
Jeg går på talerstolen her igen under tredjebehandlingen, fordi vi sent i går aftes modtog endnu et ændringsforslag fra ministeren uden for betænkning – endnu en person, der nu fem minutter i tolv foreslås fjernet fra listen, fordi man har fundet ud af, at han ikke lever op til de aftalte krav.
Det er mildest talt
ikke betryggende, og samtidig kunne jeg så læse i flere medier i går, at ministeren udtalte til citat: Der er ikke nogen fejl i vores sagsbehandling.
Altså, jeg ved ikke, hvad det er for et parallelt univers, ministeren lever i.
Og det er her, hvor jeg som ordfører på området med indsigt i sagerne simpelt hen ikke begriber, hvordan ministeren kan udtale således.
Hvordan kan ministeren sige, at der ikke er fejl i sagsbehandlingen, når han som minister for området er velbekendt med de mange sagsbehandlingsfejl, der hver gang bliver opdaget, når vi behandler indfødsretsmeddelelser?
Under andenbehandlingen for blot 1 uge siden gjorde jeg ministeren opmærksom på nogle af de her fejl, eksempelvis at ministeriet fejlagtigt har optaget personer på lovforslaget, der burde have været behandlet i Indfødsretsudvalget, men hvor ministeriet simpelt hen har optaget dem på lovforslaget uden om udvalgets kendskab, og selv om personen ikke lever op til de aftalte krav.
Jeg er derudover blevet bekendt med, at der er optaget endnu en person på lovforslaget, der ellers har en karensgivende bøde på over 3.000 kr., selv om bøder af den størrelsesorden i cirkulæret og indfødsretsaftalen burde udelukke personen fra at få dansk statsborgerskab.
Med andre ord er der lige så mange huller i sagsbehandlingen på indfødsretsområdet som i en schweizisk ost.
Der bliver ikke administreret efter reglerne, og sagsbehandlere har ved forskellige lejligheder selvstændigt taget beslutninger om ikke at overholde de aftalte krav, og alligevel insisterer ministeren på, at trykpressen skal køre videre.
Vi er på baggrund af de seneste oplysninger om, at der er personer også på det her lovforslag, der ikke er behandlet efter cirkulæreskrivelsen, og som er optaget i strid med indfødsretsaftalen, nødt til at bede ministeren om at få lovforslaget tilbage i udvalget, så vi kan få belyst de fejl, som jeg godt kunne frygte er systematiske.
Vi er nødt til at kræve en fornyet udvalgsbehandling.
Vi vil ikke give statsborgerskaber til kriminelle, og det håber jeg heller ikke regeringen og Folketinget vil.
For hvis en person for flere måneder siden er idømt en karensgivende bøde, men ministeriet ikke foreslår ham fjernet fra lovforslaget, hvilke andre forseelser er da tilsyneladende utilgængelige for Indfødsretskontorets medarbejdere?
Ja, sagen blæser i vinden.
Vi håber på ministerens velvillighed.
Vi taler om tildeling af over 3.000 statsborgerskaber, dvs. den dyrebareste gave, et folketingsflertal overhovedet kan give – mennesker, som vi skriver ind i vores nationale testamente, tildeler stemmeret, adgang til socialsikringsydelser og beskyttelse under Danmarks diplomatiske paraply.
Man betragtes fremadrettet som danskere og er altså Danmarks ansvar.
Derfor er det af så stor betydning, at vi forvalter dette ansvar med den nødvendige omhyggelighed.
Tak for ordet.